Document ID: 32006R1921

Reference:
30.12.2006
LT
Europos Sąjungos oficialusis leidinys
L 403/1
EUROPOS PARLAMENTO IR TARYBOS REGLAMENTAS (EB) Nr. 1921/2006
2006 m. gruodžio 18 d.
dėl statistinių duomenų apie valstybėse narėse iškrautus žuvininkystės produktus teikimo ir panaikinantis Tarybos reglamentą (EEB) Nr. 1382/91
(Tekstas svarbus EEE)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 285 straipsnio 1 dalį,
atsižvelgdami į Komisijos pasiūlymą,
laikydamiesi Sutarties 251 straipsnyje nustatytos tvarkos (1),
kadangi:
(1)
1991 m. gegužės 21 d. Tarybos reglamente (EEB) Nr. 1382/91 dėl duomenų apie valstybėse narėse iškrautus žuvininkystės produktų kiekius teikimo (2) reikalaujama, kad valstybės narės Komisijai pateiktų duomenis apie jų teritorijoje iškrautų žuvininkystės produktų kiekius ir vidutinę kainą.
(2)
Patirtis rodo, kad žuvininkystės produktų rinkos tyrimui ir kitiems ekonominiams tyrimams nebūtų daromas neigiamas poveikis, jeigu duomenys pagal Bendrijos teisės aktus būtų teikiami kasmet, o ne kas mėnesį.
(3)
Tyrimų kokybė pagerėtų, jeigu duomenys būtų suskirstyti pagal žuvininkystės produktus iškraunančių žvejybos laivų vėliavos valstybę.
(4)
Reglamente (EEB) Nr. 1382/91 nustatoma riba, iki kurios leidžiami atrankos metodai, kai renkant ir kaupiant duomenis pernelyg padidinamas tam tikrų nacionalinių institucijų krūvis. Siekiant tobulinti ir paprastinti duomenų pateikimo sistemą, reikėtų tą reglamentą pakeisti nauju teisės aktu. Todėl Reglamentas (EEB) Nr. 1382/91 turėtų būti panaikintas.
(5)
Kadangi šio reglamento tikslo, t.y. sukurti bendrą sisteminio Bendrijos statistinių duomenų apie valstybėse narėse iškrautus žuvininkystės produktus statistikos rengimo teisinę sistemą, valstybės narės negali deramai pasiekti ir kadangi to tikslo geriau siekti Bendrijos lygiu, laikydamasi Sutarties 5 straipsnyje nustatyto subsidiarumo principo Bendrija gali patvirtinti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytam tikslui pasiekti.
(6)
1997 m. vasario 17 d. Tarybos reglamente (EB) Nr. 322/97 dėl Bendrijos statistikos (3) pateikiamas orientacinis žuvininkystės sektoriaus statistikos pagrindas. Visų pirma jame reikalaujama laikytis bešališkumo, patikimumo, tinkamumo, ekonominio efektyvumo, statistinių duomenų konfidencialumo ir skaidrumo principų.
(7)
Svarbu užtikrinti, kad šis reglamentas būtų taikomas vienodai. To siekiant reikia nustatyti Bendrijos tvarką, kurią taikant būtų lengviau per tinkamą laiką apibrėžti įgyvendinimo susitarimus ir padaryti reikalingas techninio pobūdžio pataisas.
(8)
Šiam reglamentui įgyvendinti būtinos priemonės turėtų būti priimtos vadovaujantis 1999 m. birželio 28 d. Tarybos sprendimu 1999/468/EB, nustatančiu Komisijos naudojimosi jai suteiktais įgyvendinimo įgaliojimais tvarką (4).
(9)
Kadangi statistiniai duomenys apie iškrautus žuvininkystės produktus yra pagrindinė bendrosios žuvininkystės politikos valdymo priemonė, tikslinga numatyti galimybę taikyti Sprendime 1999/468/EB numatytą valdymo procedūrą, siekiant valstybėms narėms suteikti pereinamuosius laikotarpius šiam reglamentui įgyvendinti ir išlygas, leidžiančias joms į pateikiamus nacionalinius statistinius duomenis neįtraukti statistinių duomenų, apimančių tam tikrą žuvininkystės pramonės sektorių.
(10)
Kita vertus, Komisijai turėtų būti suteikti įgaliojimai nustatyti sąlygas, kuriomis turėtų būti vykdomos priedų techninės adaptacijos. Kadangi tos priemonės yra bendro pobūdžio ir skirtos iš dalies keisti neesmines šio reglamento nuostatas, jos turėtų būti priimamos taikant reguliavimo procedūrą su tikrinimu, numatytą Sprendimo 1999/468/EB 5a straipsnyje,
PRIĖMĖ ŠĮ REGLAMENTĄ:
1 straipsnis
Apibrėžimai
Šiame reglamente taikomi šie apibrėžimai:
1)
„Bendrijos žvejybos laivai“ — Bendrijoje įregistruoti ir su valstybės narės vėliava plaukiojantys žvejybos laivai;
2)
„ELPA žvejybos laivai“ — ELPA šalyje įregistruoti arba su jos vėliava plaukiojantys žvejybos laivai;
3)
„Vieneto vertė“:
a)
(nacionaline valiuta) išreikšta iškrautų žuvininkystės produktų vertė, padalyta iš iškrauto kiekio (tonomis), pirmojo pardavimo metu, arba
b)
jei žuvininkystės produktai parduodami ne iš karto, tinkamu metodu apskaičiuota nacionaline valiuta išreikšta vidutinė kaina už toną.
2 straipsnis
Valstybių narių pareigos
1.   Kasmet kiekviena valstybė narė Komisijai teikia statistinius duomenis apie jos teritorijoje iš Bendrijos ir ELPA žvejybos laivų iškrautus žuvininkystės produktus (toliau — statistiniai duomenys).
2.   Šiame reglamente duomenis teikiančios valstybės teritorijoje iškraunamais žuvininkystės produktais laikomi tokie produktai:
a)
iš žvejybos laivų arba iš kitokių žvejybos laivyno laivų nacionaliniuose uostuose Bendrijoje iškrauti produktai;
b)
iš duomenis teikiančios valstybės narės žvejybos laivų ne Bendrijos uostuose iškrauti produktai, kuriems taikoma 1993 m. liepos 2 d. Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (5), 43 priede pateikta T2M dokumento forma.
3 straipsnis
Statistinių duomenų kaupimas
1.   Statistiniai duomenys apima visus valstybės narės teritorijoje, esančioje Bendrijoje, iškrautus produktus.
2.   Jeigu dėl valstybės narės tam tikro žuvininkystės sektoriaus struktūros ypatybių išsamius duomenis renkančioms nacionalinėms institucijoms iškils to sektoriaus svarbai neproporcingų problemų, galima naudoti atrankos metodus.
4 straipsnis
Statistiniai duomenys
Pateikiami statistiniai duomenys apie visus ataskaitiniais kalendoriniais metais iškrautų žuvininkystės produktų kiekius ir vieneto vertes.
Kintami rodikliai, apie kuriuos reikia pateikti statistinius duomenis, jų apibrėžimai ir nomenklatūra pateikiami II, II ir IV prieduose.
5 straipsnis
Statistinių duomenų pateikimas
Valstybė narė kasmet Komisijai pateikia duomenis I priede nurodyta forma ir naudodama II, III ir IV prieduose nurodytus kodus.
Statistiniai duomenys pateikiami per šešis mėnesius nuo ataskaitinių metų pabaigos.
6 straipsnis
Metodologija
1.   Kiekviena valstybė narė iki 2008 m. sausio 19 d. Komisijai įteikia išsamią metodologinę ataskaitą, kurioje aprašo duomenų rinkimo ir statistikos kaupimo būdus. Į šią ataskaitą įtraukiama informacija apie naudotus atrankos metodus ir gautų rezultatų kokybės įvertinimą.
2.   Komisija tikrina ataskaitas ir savo išvadas pateikia atitinkamai Žemės ūkio statistikos nuolatinio komiteto (toliau — komitetas), įsteigto Tarybos sprendimo 72/279/EEB (6) 1 straipsniu, darbo grupei.
3.   Valstybės narės praneša Komisijai apie bet kokį pagal šio straipsnio 1 dalyje numatytos informacijos pakeitimą per tris mėnesius nuo tokio pakeitimo įvedimo pradžios. Jos taip pat Komisijai nusiunčia informaciją apie bet kokius naudojamų metodų esminius pakeitimus.
7 straipsnis
Pereinamieji laikotarpiai
11 straipsnio 2 dalyje nustatyta tvarka valstybėms narėms gali būti suteiktas ne ilgesnius kaip trejų metų pereinamuosius laikotarpius šiam reglamentui įgyvendinti, skaičiuojamus nuo reglamento įsigaliojimo dienos.
8 straipsnis
Leidžiančios nukrypti nuostatos
1.   Jeigu valstybė narė turėtų teikti duomenis apie tam tikrą žuvininkystės pramonės sektorių ir dėl to nacionalinėms institucijoms kiltų šio sektoriaus svarbai neproporcingų problemų, pagal 11 straipsnio 2 dalyje nustatytą tvarką galima taikyti leidžiančią nukrypti nuostatą, kai tai valstybei narei būtų leidžiama į pateikiamus nacionalinius statistinius duomenis neįtraukti to sektoriaus statistinių duomenų.
2.   Kai valstybė narė prašo taikyti nukrypti leidžiančią nuostatą pagal 1 dalį, ji kartu su prašymu Komisijai pateikia problemų, kurios galėtų kilti šį reglamentą taikant visiems jos teritorijoje iškraunamiems produktams, ataskaitą.
9 straipsnis
Priedų atnaujinimas
Priemonės, susijusios su priedų techninėmis adaptacijomis, priimamos taikant reguliavimo procedūrą su tikrinimu, kaip numatyta 11 straipsnio 3 dalyje.
10 straipsnis
Vertinimas
Iki 2010 m. sausio 19 d., o paskui kas trejus metus, Komisija pateikia Europos Parlamentui ir Tarybai vertinimo ataskaitą apie per šio reglamento taikymo laikotarpį surinktus statistinius duomenis ir visų pirma apie jų svarbą ir kokybę. Šioje ataskaitoje taip pat analizuojamos duomenims rinkti ir parengti taikomos sistemos rentabilumas bei nurodoma geriausia praktika, leidžianti sumažinti valstybių narių darbo krūvį ir pagerinti tokių statistinių duomenų naudą ir kokybę.
11 straipsnis
Komiteto procedūra
1.   Komisijai padeda komitetas.
2.   Darant nuorodą į šią dalį, taikomi Sprendimo 1999/468/EB 4 ir 7 straipsniai, atsižvelgiant į jo 8 straipsnio nuostatas.
Sprendimo 1999/468/EB 4 straipsnio 3 dalyje nustatytas laikotarpis yra trys mėnesiai.
3.   Darant nuorodą į šią dalį, taikomos Sprendimo 1999/468/EB 5a straipsnio 1–4 dalys ir 7 straipsnis, atsižvelgiant į jo 8 straipsnio nuostatas.
12 straipsnis
Panaikinimas
Reglamentas (EEB) Nr. 1382/91 panaikinamas.
13 straipsnis
Įsigaliojimas
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gruodžio 18 d.
Europos Parlamento vardu
Pirmininkas
J. BORREL FONTELLES
Tarybos vardu
Pirmininkas
J.-E. ENESTAM
(1)  2006 m. birželio 15 d. Europos Parlamento nuomonė (dar nepaskelbta Oficialiajame leidinyje), 2006 m. lapkričio 14 d. Tarybos bendroji pozicija (dar nepaskelbta Oficialiajame leidinyje) ir 2006 m. gruodžio 12 d. Europos Parlamento pozicija (dar nepaskelbta Oficialiajame leidinyje).
(2)  OL L 133, 1991 5 28, p. 1. Reglamentas su paskutiniais pakeitimais, padarytais Europos Parlamento ir Tarybos reglamentu (EB) Nr. 1882/2003 (OL L 284, 2003 10 31, p. 1).
(3)  OL L 52, 1997 2 22, p. 1. Reglamentas su pakeitimais, padarytais Reglamentu (EB) Nr. 1882/2003.
(4)  OL L 184, 1999 7 17, p. 23. Sprendimas su pakeitimais, padarytais Sprendimu 2006/512/EB (OL L 200, 2006 7 22, p. 11).
(5)  OL L 253, 1993 10 11, p. 1. Reglamentas su paskutiniais pakeitimais, padarytais Reglamentu (EB) Nr. 402/2006 (OL L 70, 2006 3 9, p. 35).
(6)  OL L 179, 1972 8 7, p. 1.
I PRIEDAS
PATEIKIAMŲ STATISTINIŲ DUOMENŲ FORMA
Statistinių duomenų rinkmenos forma
Statistiniai duomenys privalo būti pateikti rinkmenoje, kurioje kiekvienas įrašas yra sudarytas iš toliau nurodomų sričių. Šios sritys atskiriamos kableliu („,“).
Sritis
Pastaba
Priedas
Ataskaitiniai metai
4 skaitmenys (pvz., 2003)
Duomenis pateikianti šalis
Alfa-3 kodas
II priedas
Rūšys arba rūšių grupė
Tarptautinis alfa-3 kodas (1)
—
Vėliavos valstybė
Alfa-3 kodas
II priedas
Pateikimo formos
III priedas
Paskirtis
IV priedas
Kiekis
Iškrautos tonos (suapvalintos iki vienos dešimtosios dalies)
Vieneto vertė
Nacionaline valiuta už toną
Mažesni nei 50 kg iškrauti produktai registruojami kaip „0,0“.
(1)  Visą tarptautinių alfa-3 tipų kodų sąrašą galima rasti JTMŽŪO ASFIS rinkmenoje (http://www.fao.org/fi/statist/fisoft/asfis/asfis.asp)
II PRIEDAS
ŠALIŲ KODŲ LENTELĖ
Šalis
Kodas
Belgija
BEL
Čekija
CZE
Danija
DNK
Vokietija
DEU
Estija
EST
Graikija
GRC
Ispanija
ESP
Prancūzija
FRA
Airija
IRL
Italija
ITA
Kipras
CYP
Latvija
LVA
Lietuva
LTU
Liuksemburgas
LUX
Vengrija
HUN
Malta
MLT
Nyderlandai
NLD
Austrija
AUT
Lenkija
POL
Portugalija
PRT
Slovėnija
SVN
Slovakija
SVK
Suomija
FIN
Švedija
SWE
Jungtinė Karalystė
GBR
Islandija
ISL
Norvegija
NOR
Kita
OTH
III PRIEDAS
PATEIKIMO FORMŲ KODŲ SĄRAŠAS
A dalis
Sąrašas
Pateikimo formos
Kodas
Šviežias(-ia) (nenurodyta)
10
Šviežias(-ia) (visas(-a))
11
Šviežias(-ia) (išskrostas(-a))
12
Šviežias(-ia) (uodegos)
13
Šviežias(-ia) (filė)
14
Šviežias(ia) (išskrostas(-a) ir be galvos)
16
Šviežias(-ia) (gyvas(-a))
18
Šviežias(-ia) (kita)
19
Sušaldytas-(-a) (nenurodyta)
20
Sušaldytas(-a) (visas(-a))
21
Sušaldytas(-a) (išskrostas(-a))
22
Sušaldytas(-a) (uodegos)
23
Sušaldytas(a) (filė)
24
Sušaldytas(-a) (ne filė)
25
Sušaldytas(-a) (išskrostas(-a) ir be galvos)
26
Sušaldytas(-a) (išvalytas(-a))
27
Sušaldytas(-a) (neišvalytas(-a))
28
Sušaldytas(-a) (kita)
29
Sūdytas(-a) (nenurodyta)
30
Sūdytas(-a) (visas(-a))
31
Sūdytas(-a) (išskrostas(-a))
32
Sūdytas(-a) (filė)
34
Sūdytas(-a) (išskrostas(-a) ir be galvos)
36
Sūdytas(-a) (kita)
39
Rūkytas(-a)
40
Virtas(-a)
50
Virtas(-a) (sušaldytas(-a) ir supakuotas(-a))
60
Džiovintas(-a) (nenurodyta)
70
Džiovintas(-a) (visas(-a))
71
Džiovintas(-a) (išskrostas(-a))
72
Džiovintas(-a) (filė)
74
Džiovintas(-a) (išskrostas(-a) ir be galvos)
76
Džiovintas (-a) (nulupta oda)
77
Džiovintas(-a) (kita)
79
Visas(-a) (nenurodyta)
91
Žnyplės
80
Kiaušiniai
85
Nežinoma pateikimo forma
99
B dalis
Pastabos
1.
Filė — išilgai abiejų žuvies stuburo pusių atpjauti žuvies gabalai, jeigu galva, vidaus organai, pelekai (nugaros, analinis, uodegos, pilvo, krūtinės) ir kaulai (stuburas arba platus nugarkaulis, šonkauliai ir bronchų lankai) yra išimti ir abu žuvies gabalai nesujungti, pavyzdžiui, žuvies nugara ar pilvu.
2.
Visa žuvis — neišdorota žuvis.
3.
Išvalytas(-a) — be čiuptuvų, galvos ir vidaus organų kalmaras.
4.
Sušaldyta žuvis — vidutinę temperatūrą mažinant iki -18 oC arba žemiau sušaldyta žuvis, išsaugant jai būdingą kokybę, ir žuvį laikant -18 oC arba žemesnėje temperatūroje.
5.
Šviežia žuvis — nekonservuota, nerūkyta, nesušaldyta arba kitaip neapdorota, tačiau tik atšaldyta žuvis. Ji paprastai pateikiama visa arba išskrosta.
6.
Sūdyta žuvis — paprastai išskrosta, be galvos, druskoje arba sūryme laikoma žuvis.
IV PRIEDAS
ŽUVININKYSTĖS PRODUKTŲ NUMATYTOS PASKIRTIES KODŲ SĄRAŠAS
A dalis
Sąrašas
Numatyta paskirtis
Kodas
Duomenų teikimo pobūdis
Žmonių maistas
1
Privalomas
Pramoninis vartojimas
2
Privalomas
Pašalintas iš rinkos
3
Savanoriškas
Masalas
4
Savanoriškas
Gyvulių pašaras
5
Savanoriškas
Atliekos
6
Savanoriškas
Numatyta paskirtis nežinoma
9
Savanoriškas
B dalis
Pastabos
1.
Žmonių maistas — visi pirminiame pardavime žmonių maistui parduodami arba žmonių maistui pagal sutartį ar kitą susitarimą iškrauti žuvininkystės produktai. Žmonių maistui skirti produktai, kurie pirminio pardavimo metu dėl rinkos sąlygų, higienos taisyklių arba panašių priežasčių yra pašalinti iš žmonių maistui skirtų produktų rinkos, nėra nurodomi.
2.
Pramoninis vartojimas — visi iškrauti žuvininkystės produktai, skirti būtent gyvūnų pašarui naudojamiems miltams ir aliejui gaminti, bei prie jų pridedami tie produktų, kurie iš pradžių nors ir buvo skirti žmonių maistui, tačiau per pirminį pardavimą nebuvo tuo tikslu parduoti, kiekiai.
3.
Pašalintas iš rinkos — kiekiai, kurie iš pradžių buvo numatyti kaip skirti žmonių maistui, tačiau pirmojo pardavimo metu yra pašalinami iš rinkos dėl rinkos sąlygų arba higienos normų ar dėl panašių priežasčių.
4.
Masalas — šviežios žuvies kiekiai, kuriuos ketinama panaudoti kaip masalą kitoje žvejybos veikloje. Pvz., masalas, naudojamas tunų veisyklose ir linijinei žuvininkystei.
5.
Gyvulių pašaras — šviežios žuvies kiekiai, skirti tiesioginiam gyvulių šėrimui. Neįtraukti tie kiekiai, kuriuos ketinama naudoti žuvų miltams ir aliejui gaminti.
6.
Atliekos — žuvys ar žuvų dalys, kurios dėl jų būklės turi būti sunaikintos prieš iškrovimą.
7.
Numatyta paskirtis nežinoma — žuvies kiekiai, kurie negali būti priskirti prie jokių minėtų kategorijų.

Summary:
Statistiniai duomenys apie iškrautus žuvininkystės produktus
Statistiniai duomenys apie iškrautus žuvininkystės produktus
 
DOKUMENTAS, KURIO SANTRAUKA PATEIKIAMA:
Reglamentas (EB) Nr. 1921/2006 dėl sisteminio ES statistinių duomenų apie iškrautus žuvininkystės produktus teikimo
KOKS ŠIO REGLAMENTO TIKSLAS?
Šiuo reglamentu siekiama užtikrinti vienodą visoje Europoje taikomą nacionalinėse teritorijose iškraunamų žuvininkystės produktų statistinių duomenų rinkimo ir kaupimo metodą. Šie statistiniai duomenys yra svarbi bendros žuvininkystės politikos priemonė, pagal kurią nustatyti tvarios žvejybos apribojimai ir užtikrinamas ilgalaikis žuvų išteklių išsaugojimas.
Juo panaikinamas Reglamentas (EEB) Nr. 1382/91.
PAGRINDINIAI ASPEKTAI
Kasmet kiekviena ES šalis privalo Europos Komisijai (Eurostatui) pateikti duomenis apie žuvininkystės produktus, kuriuos jos teritorijoje iškrauna laivai, registruoti ES arba ELPA šalyje (arba plaukiojantys su tos šalies vėliava).  Duomenys apima visus iškrovimus ES teritorijoje.  Duomenys yra susiję su kalendoriniais metais iškrautų žuvininkystės produktų bendru kiekiu ir vieneto verte*.  Duomenų pateikimo forma, kintami rodikliai ir kodai yra išdėstyti reglamento prieduose.  
NUO KADA TAIKOMAS ŠIS REGLAMENTAS?
Reglamentas taikomas nuo 2007 m. sausio 19 d.
KONTEKSTAS
Daugiau informacijos žr.:Žvejyba – apžvalga (Eurostatas).  
SVARBIAUSIOS SĄVOKOS
Vieneto vertė: žuvininkystės produktų pardavimo vertė, padalyta iš kiekio, arba, jei žuvininkystės produktai parduodami ne iš karto, tinkamu metodu apskaičiuota vidutinė kaina už toną.
PAGRINDINIS DOKUMENTAS
2006 m. gruodžio 18 d. Europos Parlamento ir Tarybos reglamentas (EB) Nr. 1921/2006 dėl statistinių duomenų apie valstybėse narėse iškrautus žuvininkystės produktus teikimo ir panaikinantis Tarybos reglamentą (EEB) Nr. 1382/91 (OL L 403, 2006 12 30, p. 1–8)
Vėlesni Reglamento (EB) Nr. 1921/2006 daliniai pakeitimai buvo įterpti į pagrindinį tekstą. Ši konsoliduota versija yra skirta tik informacijai.
SUSIJĘ DOKUMENTAI
2013 m. gruodžio 11 d. Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22–61)
Žr. konsoliduotą versiją.
1972 m. liepos 31 d. Tarybos sprendimas 72/279/EEB, įsteigiantis Žemės ūkio statistikos nuolatinį komitetą (OL L 179, 1972 8 7, p. 1)
paskutinis atnaujinimas 15.05.2018